KOMISIJOS REGLAMENTAS (EB) Nr. 1786/2006
2006 m. gruodžio 4 d.
iš dalies keičiantis Tarybos reglamento (EB) Nr. 517/94 III B, IV ir VI priedų nuostatas dėl tekstilės kvotų 2007 m.
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. kovo 7 d. Tarybos reglamentą (EB) Nr. 517/94 dėl tekstilės gaminių, kuriems netaikomos dvišalės sutartys, protokolai ar kiti susitarimai arba kitos konkrečios Bendrijos importo taisyklės, bendrųjų importo iš tam tikrų trečiųjų šalių taisyklių (1), ir ypač jo 5 straipsnio 2 dalį,
kadangi:
(1)
Reglamente (EB) Nr. 517/94 nustatyti metiniai kiekybiniai apribojimai tam tikriems Juodkalnijos, Kosovo (2) ir Šiaurės Korėjos kilmės tekstilės gaminiams.
(2)
Nuo 2007 m. sausio 1 d. prie Europos Sąjungos prisijungs dvi naujosios valstybės narės - Rumunija ir Bulgarija. Stojimo akto 6 straipsnio 7 dalyje nustatyta, kad Bendrijos taikomi kiekybiniai apribojimai tekstilės gaminių ir drabužių importui turi būti pritaikyti, atsižvelgiant į naujųjų valstybių narių įstojimą į Bendriją. Tam tikrų tekstilės gaminių importui iš trečiųjų šalių į padidėjusią Bendriją taikomi kiekybiniai apribojimai turėtų būti atitinkamai patikslinti, kad galėtų būti taikomi importui į dvi naująsias valstybes nares. Todėl reikia iš dalies pakeisti tam tikrus Reglamento (EB) Nr. 517/94 priedus.
(3)
Kad Bendrijos plėtra nevaržytų prekybos, keičiant kiekius, tikslinga naudoti metodiką, kuria, nustatant naujus kvotų dydžius, atsižvelgiama į įprastinį importą į naująsias valstybes nares. Formule, kurią sudaro pastarųjų trejų metų trečiųjų šalių kilmės importo į dvi naująsias valstybes nares vidurkis, būtų tinkamai įvertinti šie istoriniai srautai. 2006 m. birželio 3 d. Juodkalnijai tapus nepriklausoma, Komisija neturi atskiros statistikos apie prekybos srautus tarp Juodkalnijos bei Kosovo ir naujųjų valstybių narių. Dėl to, remiantis tinkamiausiu kriterijumi, t. y. dviejų naujųjų valstybių narių gyventojų skaičiumi, buvo nustatyti nauji kvotų dydžiai. Augimo greitis pridėtas abiem atvejais.
(4)
Todėl reikėtų iš dalies pakeisti Reglamento (EB) Nr. 517/94 III B, IV ir VI priedus siekiant išvardyti 2007 m. taikomus kvotų dydžius. Išsamios taisyklės, reglamentuojančios 2007 m. kvotos skyrimą, pateikiamos Komisijos reglamente (EB) Nr. 1785/2006 (3) dėl tekstilės kvotų, nustatytų Reglamentu (EB) Nr. 517/94 2007 metams, valdymo.
(5)
Visos Reglamento (EB) Nr. 517/94 nuostatos turi būti taikomos importui į naująsias valstybes nares. Todėl reikėtų atitinkamai iš dalies pakeisti Reglamentą (EB) Nr. 517/94.
(6)
Šiame reglamente nustatytos priemonės atitinka Reglamento (EB) Nr. 517/94 25 straipsniu įsteigto Tekstilės komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 517/94 III B, IV ir VI priedai pakeičiami taip, kaip nurodyta šio reglamento priede.
2 straipsnis
Šis reglamentas įsigalioja 2007 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gruodžio 4 d.